奉酬陳之元教授見贈次韻
作者：李綱
朝代：宋

paragraphs: 謫官因得窮林泉，陶寫聊復資詩篇。
青岑疊疊山滿眼，碧波湛湛溪涵天。
南連海嶠饒霧雨，北望吴越淒風煙。
感懷觸目還得句，但可娱戲那敢傳。
譬猶候蟲與時鳥，自鳴自已真偶然。
豈知飄落廣文耳，飾以妙語煩雕鐫。
與公平生未相識，一見傾心誰與易。
沙陽百里阻遊從，注目寒空暮雲碧。
朅來邂逅慰所思，況得新詩飛霹靂。
我今歸去隱梁谿，遠跡江湖飬愚直。
看公白日上青霄，九萬扶搖不勞力。